5 เทคนิคประหยัดภาษีสไตล์ฟรีแลนซ์คืออย่างไร
1. เข้าใจประเภทรายได้ของตัวเอง
 รายได้ของฟรีแลนซ์จะแตกต่างจากมนุษย์เงินเดือน คือ มีรายได้เป็นเงินก้อนและไม่คงที่ โดยส่วนใหญ่จะจ่ายเป็นเงินได้ประเภท 40(2) ซึ่งสามารถหักค่าใช้จ่ายได้ 50% แต่ไม่เกิน 100,000 บาท และหักค่าลดหย่อนส่วนตัว 60,000 บาท เหมือนมนุษย์เงินเดือน แต่รายได้จะถูกหักภาษี ณ ที่จ่าย 3% และเมื่อครบปีภาษี จะต้องรวบรวมรายได้ทั้งหมดไปคำนวณเพื่อจ่ายภาษีเงินได้บุคคลธรรมดาตามฐานภาษีเช่นเดียวกัน

 ในตัวอย่างนี้ หากมีเงินได้ทั้งปี 1,000,000 บาท ถูกหักภาษี ณ ที่จ่ายไปแล้ว 3% หรือ 30,000 บาท และนำมาคำนวณภาษีโดยหักแค่ค่าลดหย่อนพื้นฐาน จะเห็นว่า... เรายังต้องชำระภาษีเพิ่มเติมอีก 53,000 บาท

2. จดบันทึกข้อมูลรายได้ให้ครบถ้วน
 เพื่อให้รู้รายละเอียดของรายได้จากการทำงานแต่ละครั้ง และจำนวนเงินที่ถูกหักภาษี ณ ที่จ่ายไปแล้ว รวมทั้งควรติดตามหนังสือรับรองภาษีหัก ณ ที่จ่าย ตามมาตรา 50 ทวิ แห่งประมวลรัษฎากร ให้ครบถ้วนทุกรายการเงินได้ เพื่อเป็นข้อมูลในการยื่นแบบแสดงเงินได้ให้กับกรมสรรพากร

 3. คำนวณสถานะเงินได้สุทธิเป็นประจำ
 ทุกเดือนที่มีรายได้เกิดขึ้นก็ควรนำมาคำนวณว่า... เงินได้ของเราเมื่อหักค่าใช้จ่ายและค่าลดหย่อนภาษีขั้นพื้นฐานแล้ว จะมีเงินได้สุทธิเท่าไหร่ เพื่อให้ทราบว่าปัจจุบันสถานะทางการเงินเป็นอย่างไร

4. ทยอยลงทุนเพื่อใช้สิทธิประโยชน์ทางภาษี
 หลังจากที่รู้จำนวนเงินได้สุทธิแล้ว เมื่อมีรายได้ใหม่ ๆ เกิดขึ้น ก็ย่อมทำให้ฐานภาษีของเราสูงขึ้น ดังนั้น อย่ารอช้า ให้รีบวางแผนภาษีฉบับฟรีแลนซ์ได้เลย โดยเริ่มต้นจากการคำนวณวงเงินที่สามารถใช้สิทธิลดหย่อนภาษีได้ จากนั้นก็จัดสรรเงินไปออมและลงทุนในทางเลือกต่าง ๆ ตามระดับความเสี่ยงที่เรายอมรับได้ ไม่ว่าจะเป็นกองทุนรวมเพื่อการออม (SSF) กองทุนรวมเพื่อการเลี้ยงชีพ (RMF) หรือประกันชีวิตที่มีความคุ้มครอง 10 ปีขึ้นไปก็ได้ เมื่อแผนพร้อมแล้วก็ทยอยลงทุนตามทางเลือกที่เรากำหนดไว้ได้เลย

 5. ตั้งนิติบุคคลเมื่อธุรกิจไปได้ดี
 ในกรณีที่เรามีรายได้เป็นจำนวนมาก และได้วางแผนใช้สิทธิลดหย่อนภาษีจนถึงเพดานสูงสุดแล้ว เราก็อาจตั้งบริษัทขึ้นมาเพื่อขยายกิจการให้ใหญ่โตขึ้น วิธีนี้จะทำให้เราสามารถนำค่าใช้จ่ายต่าง ๆ มาใช้สิทธิประโยชน์ทางภาษีของนิติบุคคลได้
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน